b'\n_START_ARTICLE_\nHokonas VII\n_START_SECTION_\nPrinco jaunyst\xc4\x97\n_START_PARAGRAPH_\nJis buvo antrasis Danijos karaliaus Frederiko VIII ir jo \xc5\xbemonos Luisos \xc5\xa0ved\xc4\x97s s\xc5\xabnus. Be to, jis buvo Kristijono IX an\xc5\xabkas i\xc5\xa1 t\xc4\x97vo pus\xc4\x97s ir \xc5\xa0vedijos karaliaus Karolio XV, kuris vald\xc4\x97 Norvegij\xc4\x85 kaip Karolis IV, an\xc5\xabkas i\xc5\xa1 motinos pus\xc4\x97s. Jis tapo Norvegijos karaliumi prie\xc5\xa1 t\xc4\x97vui ir broliui karaliaujant. Jam valdant t\xc4\x97vas (1906\xc2\xa0m.), brolis (1912\xc2\xa0m.) ir s\xc5\xabn\xc4\x97nas Frederikas IX (1947\xc2\xa0m.) tapo Danijos karaliais._NEWLINE_Danijos princas Karlas gim\xc4\x97 \xc5\xa0arlotenlundo r\xc5\xabmuose netoli Kopenhagos. Jis priklaus\xc4\x97 Gliuksburg\xc5\xb3 dinastijai, kuri buvo Oldenburg\xc5\xb3 at\xc5\xa1aka. Oldenburgai vald\xc4\x97 Danij\xc4\x85 nuo 1448\xc2\xa0m., o Norvegij\xc4\x85 1536\xe2\x80\x931814\xc2\xa0m., kai \xc5\xa1i buvo Danijos-Norvegijos karalyst\xc4\x97s dalis. Dinastija kilusi i\xc5\xa1 \xc5\xa0iaur\xc4\x97s Vokietijos, kur tur\xc4\x97jo nedidel\xc4\xaf feod\xc4\x85. \xc5\xa0eima tur\xc4\x97jo ry\xc5\xa1i\xc5\xb3 su Norvegija nuo viduram\xc5\xbei\xc5\xb3. Keli Karlo prot\xc4\x97viai i\xc5\xa1 t\xc4\x97vo pus\xc4\x97s buvo nepriklausomos Norvegijos karaliai._NEWLINE_Jaunasis princas u\xc5\xbeaugo r\xc5\xabmuose ir mok\xc4\x97si Danijos karali\xc5\xa1koje Laivyno akademijoje, kuri\xc4\x85 baig\xc4\x97 vos ne blogiausiai klas\xc4\x97je. Jis buvo pagrindinis liudytojas skandale, kuris kilo po Kai Simonsen savi\xc5\xbeudyb\xc4\x97s._NEWLINE_1896\xc2\xa0m. liepos 22 d. Bekingemo r\xc5\xabmuose princas Karlas ved\xc4\x97 pusseser\xc4\x99 Mod\xc4\x99 Velsiet\xc4\x99, jauniausi\xc4\x85 b\xc5\xabsimo Anglijos karaliaus Edvardo VII ir Aleksandros Dan\xc4\x97s dukr\xc4\x85. J\xc5\xb3 s\xc5\xabnus princas Aleksandras, v\xc4\x97liau pavadintas princu Olafu, gim\xc4\x97 1903\xc2\xa0m. liepos 2 d.\n_START_SECTION_\nTapimas Norvegijos karaliumi\n_START_PARAGRAPH_\nKai buvo panaikinta unija su \xc5\xa0vedija, Norvegijos vyriausyb\xc4\x97s komitetas rinko kandidatus \xc4\xaf laisv\xc4\x85 Norvegijos sost\xc4\x85. Netrukus princas Karlas tapo pagrindiniu kandidatu, nes buvo kil\xc4\x99s i\xc5\xa1 nepriklausomos Norvegijos karali\xc5\xb3. Jis tur\xc4\x97jo s\xc5\xabn\xc5\xb3 (ir \xc4\xafp\xc4\x97din\xc4\xaf), o jo \xc5\xbemonos Mod\xc4\x97s ry\xc5\xa1iai su brit\xc5\xb3 karali\xc5\xa1k\xc4\x85ja \xc5\xa1eima buvo privalumas._NEWLINE_Demokratini\xc5\xb3 pa\xc5\xbei\xc5\xabr\xc5\xb3 Karlas \xc5\xbeinojo, kad Norvegijoje verda gin\xc4\x8dai tarp monarchijos ir respublikos \xc5\xa1alinink\xc5\xb3 ir pasi\xc5\xabl\xc4\x97 surengti referendum\xc4\x85, kad b\xc5\xabt\xc5\xb3 ai\xc5\xa1ki tautos valia. Per referendum\xc4\x85 79\xc2\xa0% pasisak\xc4\x97 u\xc5\xbe monarchij\xc4\x85 (259 563 balsai u\xc5\xbe ir 69 264 prie\xc5\xa1), Stortingas (parlamentas) pasi\xc5\xabl\xc4\x97 sost\xc4\x85 princui Karlui ir i\xc5\xa1rinko j\xc4\xaf karaliumi 1905\xc2\xa0m. lapkri\xc4\x8dio 18 d. T\xc4\x85 pat\xc4\xaf vakar\xc4\x85 su senelio sutikimu naujasis karalius pasivadino Hokonu, nes tok\xc4\xaf vard\xc4\x85 tur\xc4\x97jo keli Norvegijos karaliai. Hokonas VII tapo \xc5\xa0vedijos karaliaus Oskaro II, kuris atsisak\xc4\x97 Norvegijos sosto pagal susitarim\xc4\x85 spal\xc4\xaf, \xc4\xafp\xc4\x97diniu._NEWLINE_Naujoji karali\xc5\xa1koji \xc5\xa1eima su Danijos karali\xc5\xa1ka jachta \xe2\x80\x9eDannebrog\xe2\x80\x9c i\xc5\xa1vyko \xc4\xaf Norvegij\xc4\x85. Oskarborgo tvirtov\xc4\x97je jie \xc4\xaflipo \xc4\xaf Norvegijos laiv\xc4\x85 \xe2\x80\x9eHeimdal\xe2\x80\x9c. Po trij\xc5\xb3 dien\xc5\xb3 kelion\xc4\x97s jie atvyko \xc4\xaf Osl\xc4\x85 1905 m. lapkri\xc4\x8dio 25 d. ankstyv\xc4\x85 ryt\xc4\x85. Po dviej\xc5\xb3 dien\xc5\xb3 Hokonas dav\xc4\x97 karaliaus priesaik\xc4\x85._NEWLINE_Kar\xc5\xabnacija \xc4\xafvyko Nidaroso katedroje Trondheime 1906\xc2\xa0m. bir\xc5\xbeelio 22 d.\n_START_SECTION_\nValdymas\n_START_PARAGRAPH_\nKaralius Hokonas buvo populiarus norveg\xc5\xb3 tarpe. Jis da\xc5\xbenai keliavo, aplank\xc4\x97 daug viet\xc5\xb3. Fritjofas Nansenas buvo \xc5\xa1eimos draugas._NEWLINE_Karali\xc5\xa1koji \xc5\xa1eima susidom\xc4\x97jo slidin\xc4\x97jimu. \xc5\xa0is sportas laikomas norvegi\xc5\xa1ku. Olofas v\xc4\x97liau tapo \xc5\xa1uoli\xc5\xb3 su slid\xc4\x97mis olimpiniu \xc4\x8dempionu._NEWLINE_1927\xc2\xa0m. karalius pasak\xc4\x97 \xe2\x80\x9eA\xc5\xa1 esu ir komunist\xc5\xb3 karalius\xe2\x80\x9c (Norveg\xc5\xb3 kalba: \xe2\x80\x9eJeg er ogs\xc3\xa5 kommunistenes konge\xe2\x80\x9c) ir dalyvavo politiniuose procesuose, kai buvo i\xc5\xa1rinktas Darbo partijos pirmasis premjeras 1928\xc2\xa0m._NEWLINE_Princas Olafas ved\xc4\x97 pusseser\xc4\x99 Mart\xc4\x85 1929\xc2\xa0m. kovo 21 d. Ji buvo Hokono sesers Ingeborgos dukra. Olafo vaikai: Ragnhilda (g. 1930\xc2\xa0m.), Astrida (g. 1932\xc2\xa0m.) ir Haroldas (g. 1937), kuris tapo karaliumi 1991\xc2\xa0m._NEWLINE_Karalien\xc4\x97 Mod\xc4\x97 mir\xc4\x97 1938\xc2\xa0m. lapkri\xc4\x8dio 20 d.'